4 ธนาคารใหญ่ปล่อยกู้บริษัทลูกผลิตถ่านหินของ ปตท.
4 ธนาคารไทย ร่วมกันปล่อยกู้ บริษัทลูกของ ปตท. ที่ผลิตถ่านหินในอินโดนีเซีย วงเงิน 350 ล้านเหรียญฯ&nbsp;&nbsp;
1 ก.พ. 2553

4 ธนาคารไทย ร่วมกันปล่อยกู้ บริษัทลูกของ ปตท. ที่ผลิตถ่านหินในอินโดนีเซีย วงเงิน 350 ล้านเหรียญฯ   
นายธันว์ เหรียญสุวรรณ ผู้ช่วยผู้จัดการใหญ่ ธนาคารไทยพาณิชย์ กล่าวว่า ธนาคารได้ปล่อยกู้ร่วมให้กับบริษัท Strait Asia Resources ซึ่งเป็นบริษัทผลิตถ่านหิน โดยมีบริษัท ปตท. เป็นผู้ถือหุ้นใหญ่ ซึ่งดำเนินงานอยู่ในประเทศอินโดนีเซีย โดยปล่อยกู้เป็นสกุลเหรียญสหรัฐ วงเงิน 350 ล้านเหรียญสหรัฐ หรือประมาณ 1.1 หมื่นล้านบาท เป็นวงเงินกู้ระยะยาว 5 ปี ใช้อัตราดอกเบี้ยอ้างอิงระหว่างธนาคารตลาดลอนดอน (LIBOR) ระยะ 6 เดือน ซึ่งปัจจุบันดอกเบี้ยไลบอร์อยู่ที่ 0.25-0.30% และบวกค่าความเสี่ยงของธุรกิจเพิ่ม
สำหรับ วงเงินทั้งหมดมีการแบ่งระหว่าง 4 ธนาคาร ได้แก่ ธนาคารไทยพาณิชย์ ธนาคารกรุงเทพ ธนาคารกรุงไทย และธนาคารสแตนดาร์ดชาร์เตอร์ด (ไทย) ซึ่งธนาคารไทยพาณิชย์ปล่อยกู้ในสัดส่วน 35% ผ่านธนาคารไทยพาณิชย์สิงคโปร์
นายธันว์ กล่าวว่า ขณะนี้บริษัทไทยขนาดใหญ่ได้ออกไปลงทุนในต่างประเทศมากขึ้นและแนวโน้มจะสูงขึ้นเรื่อย ๆ เนื่องจากไม่สามารถขยายตลาดในประเทศได้เพียงอย่างเดียว เพราะประเทศไทยมีประชากรเพียง 60 ล้านคน ขณะที่ออกไปต่างประเทศทำให้บริษัทสามารถขยายฐานลูกค้าได้มากกว่าหลายเท่า โดยเฉพาะภาคเอกชนไทยที่พยายามมองการลงทุนในจีนและอินเดีย เนื่องจากมีประชากรกว่าประเทศละ 1 พันล้านคน ขณะที่ไทยมีประชากรเพียงกว่า 60 ล้านคน